Neuvoston ja neuvostossa kokoontuneiden jäsenvaltioiden hallitusten edustajien julistus annettu 16 päivänä joulukuuta 1997, monimuotoisuuden kunnioittamisesta sekä rasismin ja muukalaisvihan torjunnasta



Virallinen lehti nro C 001 , 03/01/1998 s. 0001 - 0001



Neuvoston ja neuvostossa kokoontuneiden jäsenvaltioiden hallitusten edustajien julistus annettu 16 päivänä joulukuuta 1997, monimuotoisuuden kunnioittamisesta sekä rasismin ja muukalaisvihan torjunnasta (98/C 1/01) Yhteisvastuullinen ja kulttuurisesti monipuolinen Eurooppa perustuu monimuotoisuuden kunnioittamiseen ja suvaitsevaisuuteen. Kaikki jäsenvaltiot yhteiskunnallisen, sosiaalisen, poliittisen ja kulttuurielämän osapuolten tukemina työskentelevät lakkaamatta sellaisen Euroopan rakentamiseksi ja säilyttämiseksi, jonka perustana ovat demokraattiset periaatteet sekä sen kulttuurien ja kielten monimuotoisuus ja jossa edistetään yhteiskunnallista oikeudenmukaisuutta ja puolustetaan vähemmistöjen oikeuksia. Kuitenkin Euroopassa esiintyy nykyään edelleen rasistisia ja muukalaisvastaisia asenteita, jotka osaltaan heikentävät yhteiskunnallista yhteenkuuluvuutta jäsenvaltioissa kaikista näiden ilmiöiden juurimiseksi tehdyistä ponnisteluista huolimatta. Nämä asenteet juontuvat kulttuurisista ja yhteiskunnallis-taloudellisista tekijöistä, ja niitä pahentavat tietämättömyys monimuotoisuudesta ja lähimmäisen ymmärtämisen puute. Euroopan velvollisuutena on torjua rasismin ja muukalaisvihan kaikkia muotoja ja koota voimansa lähimmäisen kunnioittamiselle ja suvaitsevaisuudelle rakentuvan unionin ihanteen toteuttamiseksi. Tässä tehtävässä koulutus auttaa osaltaan parantamaan kykyä elää yhdessä ja tehdä yhteistyötä lähimmäistensä kanssa. Neuvosto ja neuvostossa kokoontuneiden jäsenvaltioiden hallitusten edustajat - ANTAVAT TUNNUSTUKSEN Euroopan komission aloitteelle julistaa vuosi 1997 "Euroopan rasismin vastaiseksi vuodeksi". Ne panevat merkille, että tämä aloite on synnyttänyt yhteiskunnan kaikilla tasoilla lukuisia toimia, jotka ovat kaikki osaltaan myötävaikuttaneet kulttuurieroissa piilevän rikkauden tiedostamiseen; - KOROSTAVAT, että on tehostettava ponnisteluja jäsenvaltioissa, jotta Euroopan kansalaiset oppivat jo varhaislapsuudessa ymmärtämään ja kunnioittamaan lähimmäistään paremmin. Ne katsovat, että kunnioittamiseen ja suvaitsevaisuuteen opettaminen on tärkeä osa kaikkien nuorten eurooppalaisten koulutusta; - KOROSTAVAT koulutuksen merkitystä, jonka piirissä kaikkina ikäkausina ja opetuksen kaikilla tasoilla työskennellään nuorten välisen ymmärtämyksen ja keskinäisen kunnioituksen lisäämiseksi ja autetaan nuoria kohtaamaan muut kulttuurit avoimin mielin ja suhtautumaan erilaisuuteen myönteisellä tavalla. Koulua, jossa nuorten sosiaalistuminen perheen ohella ensisijaisesti tapahtuu, on tuettava sen ponnisteluissa demokraattisten arvojen välittämiseksi. Neuvosto ja neuvostossa kokoontuneet jäsenvaltioiden hallitusten edustajat vahvistavat 23 päivänä lokakuuta 1995 annetun päätöslauselman ja katsovat, että on äärimmäisen tärkeää tehdä kulttuurien moninaisuuteen sisältyvien arvojen suojelemisesta kaiken koulutuksen olennainen osa. Näin ollen ne haluavat liittyä Yhdistyneiden Kansakuntien rasisminvastaisiin aloitteisiin julistamalla kunkin vuoden maaliskuun 21. päivän oppilaitoksissa vietettäväksi "Kulttuurisen monimuotoisuuden juhlaksi".